pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-บก.รายงานผลงานโครงการบัตรสวัสดิการแห่งรัฐ ในรอบ 1 ต.ค. – 12 พ.ย. 60
วันจันทร์ที่ 20 พฤศจิกายน 2560
บก.รายงานผลงานโครงการบัตรสวัสดิการแห่งรัฐ ในรอบ 1 ต.ค. – 12 พ.ย. 60
กรมบัญชีกลางรายงานผลการดําเนินงานโครงการบัตรสวัสดิการแห่งรัฐในรอบ 1 ต.ค. – 12 พ.ย. 60 ที่ผ่านมา มีผู้มีสิทธิที่ผ่านการพิจารณา 11.4 ล้านคน ผู้มีสิทธิมารับบัตรสวัสดิการแห่งรัฐไปแล้วกว่า 92% และมีเงินหมุนเวียนในระบบกว่า 5,225 ล้านบาท
นางญาณี แสงศรีจันทร์ รองอธิบดีกรมบัญชีกลาง ในฐานะโฆษกกรมบัญชีกลาง กล่าวว่า จากที่กระทรวงการคลังได้เปิดโอกาสให้ประชาชนผู้มีรายได้น้อยลงทะเบียนขอรับสวัสดิการแห่งรัฐ เพื่อช่วยแบ่งเบาภาระค่าใช้จ่ายในชีวิตประจําวัน โดยมีผู้ที่ผ่านมาพิจารณาจํานวน 11.4 ล้านคน และกรมบัญชีกลางได้เริ่มแจกบัตรสวัสดิการแห่งรัฐให้แก่ผู้มีสิทธิ ที่ลงทะเบียนในส่วนภูมิภาค 70 จังหวัด ตั้งแต่วันที่ 21 กันยายน 2560 และผู้มีสิทธิที่ลงทะเบียนใน 7 จังหวัด ได้แก่ กรุงเทพมหานคร นนทบุรี ปทุมธานี พระนครศรีอยุธยา สมุทรปราการ นครปฐม และสมุทรสาคร ตั้งแต่วันที่ 17 ตุลาคม 2560 ที่ผ่านมา โดยผู้มีสิทธิมารับบัตรสวัสดิการแห่งรัฐแล้วจํานวน 10.45 ล้านคน หรือคิดเป็นร้อยละ 92 สําหรับผลการใช้จ่าย
บัตรสวัสดิการแห่งรัฐของผู้มีสิทธิ ตั้งแต่วันที่ 1 ตุลาคม – 12 พฤศจิกายน 2560 ได้รับความสนใจจากประชาชนเป็นอย่างมากโดยมีการจับจ่ายใช้สอยที่ร้านค้าธงฟ้าประชารัฐ จํานวน 19.8 ล้านรายการ คิดเป็นเงิน 5,225 ล้านบาท
นอกจากนี้ กรมบัญชีกลางยังได้ติดตามและประเมินการใช้บัตรสวัสดิการแห่งรัฐของผู้มีสิทธิ โดยมอบหมายให้คลังจังหวัดลงพื้นที่ร่วมกับพาณิชย์จังหวัด พบว่า ในช่วงแรกของการใช้บัตรอาจจะมีติดขัดในเรื่องของสัญญาณอินเตอร์เน็ต เนื่องจากเครื่อง EDC ที่วางเป็นแบบ Mobile EDC (3G) ใช้สัญญาณจาก SIM เหมือนโทรศัพท์มือถือ สามารถแก้ไขได้โดยเปลี่ยนมาใช้สัญญาณต่อ Lan จากอินเตอร์เน็ตบ้านเพื่อแก้ไขปัญหา ส่วนการวางเครื่อง EDC ณ วันที่ 12 พฤศจิกายน 2560 วางเครื่องแล้ว 12,830 เครื่อง ซึ่งครอบคลุมทุกตําบลแล้ว แต่เพื่อให้สอดคล้องกับความหนาแน่นของผู้มีสิทธิที่ได้รับบัตรสวัสดิการและเพื่ออํานวยความสะดวก กรมบัญชีกลางจะทยอยวางเครื่องเพิ่มเติมให้ครบ 18,000 เครื่อง ตามเป้าหมายในเดือนพฤศจิกายน 2560 ให้แก่ร้านค้าธงฟ้าประชารัฐที่มีที่ตั้งแน่นอน รวมทั้งรถบริการเคลื่อนที่ของร้านธงฟ้าประชารัฐ
สําหรับปัญหาการฉวยโอกาสโดยไม่ติดป้ายรายการราคาสินค้า หรือขึ้นราคาสินค้าของร้านค้าธงฟ้าประชารัฐที่เข้าร่วมโครงการ ประชาชนสามารถแจ้งข้อมูลได้ที่ Call Center 1569 หากพบว่าร้านค้าธงฟ้าประชารัฐดังกล่าวกระทําผิดเงื่อนไขที่กําหนด จะถูกตัดสิทธิการเข้าร่วมโครงการธงฟ้าประชารัฐ และจะถูกเรียกคืนเครื่อง EDC
โฆษกกรมบัญชีกลาง กล่าวเสริมอีกว่า รัฐบาลมีความตั้งใจที่จะใช้ความช่วยเหลือประชาชนผู้มีรายได้น้อย เพื่อช่วยลดค่าใช้จ่ายในการดํารงชีพ และช่วยลดค่าใช้จ่ายการเดินทาง โดยมุ่งหวังที่จะยกระดับคุณภาพชีวิตของประชาชนให้มีความเป็นอยู่ที่ดีขึ้น และพร้อมที่จะปรับปรุงพัฒนาด้านต่างๆให้เกิดประโยชน์สูงสุดกับประชาชนต่อไป
รัฐบาลไทย-ข่าวทำเนียบรัฐบาล-“ยุติธรรม” ร่วมกับ สพฐ. เสริมสร้างการเรียนรู้กฎหมายในชีวิตประจำวันให้แก่เด็กนักเรียน
วันอังคารที่ 30 มกราคม 2561
“ยุติธรรม” ร่วมกับ สพฐ. เสริมสร้างการเรียนรู้กฎหมายในชีวิตประจําวันให้แก่เด็กนักเรียน
นางกรรณิการ์ แสงทอง รองปลัดกระทรวงยุติธรรม เป็นประธานการประชุมคณะทํางานส่งเสริมการเรียนรู้กฎหมายเกี่ยวกับชีวิตประจําวันสําหรับผู้เรียนระดับการศึกษาขั้นพื้นฐาน
ในวันจันทร์ที่ ๒๙ มกราคม ๒๕๖๑เวลา ๑๐.๐๐น.
ณ ห้องประชุมกระทรวงยุติธรรม ๒ชั้น ๘อาคารราชบุรีดิเรกฤทธิ์ ศูนย์ราชการเฉลิมพระเกียรติฯ
นางกรรณิการ์ แสงทอง รองปลัดกระทรวงยุติธรรม
เป็นประธานการประชุมคณะทํางานส่งเสริมการเรียนรู้กฎหมายเกี่ยวกับชีวิตประจําวัน
สําหรับผู้เรียนระดับการศึกษาขั้นพื้นฐาน
เพื่อพิจารณาแนวทางการจัดทําหลักสูตรคู่มือเสริมสร้างพื้นฐานความรู้ด้านกฎหมายที่จําเป็นในชีวิตประจําวัน
สําหรับเด็กนักเรียนระดับชั้นมัธยมศึกษาปีที่ ๑-๓
โดยความร่วมมือระหว่างกระทรวงยุติธรรมร่วมกับสํานักงานคณะกรรมการศึกษาขั้นพื้นฐาน (สพฐ.)
กระทรวงศึกษาธิการ เพื่อใช้เป็นคู่มือประกอบการเรียนการสอน
ในด้านกฎหมายพื้นฐานที่จําเป็นในชีวิตประจําวันสําหรับครูในโรงเรียน รวมทั้งสอดแทรกกิจกรรม
ที่เน้นการเสริมสร้างทักษะชีวิตให้กับเด็กนักเรียนให้รู้จักป้องกันตัวเองจากสถานการณ์ปัญหาที่เกิดขึ้นจริง
ทั้งนี้ ที่ประชุมได้มีข้อเสนอแนะให้จัดหมวดหมู่กฎหมายให้มีความชัดเจนและครอบคลุม
ตลอดจนควรจะมีการทดลองใช้คู่มือดังกล่าวนําร่องกับกลุ่มเป้าหมายที่เป็นเด็กนักเรียน
เพื่อนําข้อคิดเห็นและข้อเสนอแนะต่างๆ นํามาปรับปรุงคู่มือให้เกิดประโยชน์สูงสุดต่อไป
รัฐบาลไทย-ข่าวทำเนียบรัฐบาล-กระทรวงยุติธรรม โดยกรมบังคับคดีร่วมกับสถาบันการเงิน และบริษัทเอกชนจัดมหกรรมไกล่เกลี่ยข้อพิพาทชั้นบังคับคดีช่วยเหลือลูกหนี้
วันจันทร์ที่ 3 ธันวาคม 2561
กระทรวงยุติธรรม โดยกรมบังคับคดีร่วมกับสถาบันการเงิน และบริษัทเอกชนจัดมหกรรมไกล่เกลี่ยข้อพิพาทชั้นบังคับคดีช่วยเหลือลูกหนี้
กรมบังคับคดีร่วมกับสถาบันการเงิน และบริษัทเอกชนจัดมหกรรมไกล่เกลี่ยข้อพิพาทชั้นบังคับคดีช่วยเหลือลูกหนี้
เมื่อวันเสาร์ที่ ๑ ธันวาคม ๒๕๖๑ กรมบังคับคดีร่วมกับสถาบันการเงิน และบริษัทเอกชนจัดมหกรรมไกล่เกลี่ยข้อพิพาทชั้นบังคับคดีให้กับลูกหนี้ ซึ่งมีนางอรัญญา ทองน้ําตะโก รองอธิบดีกรมบังคับคดี พร้อมด้วยนางสาวสายรุ้ง มารมย์ รองอธิบดีกรมบังคับคดี นางเพ็ญรวี มาแสง ผู้อํานวยการกองฟื้นฟูกิจการของลูกหนี้ ร่วมสังเกตการณ์การไกล่เกลี่ยข้อพิพาทชั้นบังคับคดี และดูแลการปฏิบัติงานของเจ้าหน้าที่ ณ ห้องประชุม ชั้น ๑ อาคาร ๒๕ ปี กรมบังคับคดี โดยมีสถาบันการเงิน และบริษัทเอกชนเข้าร่วมมหกรรมไกล่เกลี่ยข้อพิพาทชั้นบังคับคดี จํานวน ๔ แห่ง ได้แก่ ธนาคารทหารไทย จํากัด (มหาชน) บริษัท เจเอ็มที เน็ทเวอร์ค เซอร์วิสเซ็ส จํากัด (มหาชน) บริษัท เจ ฟินเทค จํากัด และบริษัท บริหารสินทรัพย์ เจ จํากัด สําหรับการจัดมหกรรมการไกล่เกลี่ยข้อพิพาทชั้นบังคับคดีในครั้งนี้เพื่อเป็นการเปิดโอกาสให้เจ้าหนี้และลูกหนี้ได้มีโอกาสเจรจาไกล่เกลี่ยหนี้สิน และหาแนวทางการชําระหนี้ให้กับลูกหนี้ที่อยู่ในชั้นบังคับคดี เป็นการลดปริมาณคดีที่เข้าสู่กระบวนการบังคับคดี ซึ่งมีลูกหนี้เข้าสู่กระบวนไกล่เกลี่ยฯจํานวน ๑๔๐ ราย ทุนทรัพย์ ๕๙,๗๔๒,๗๓๓.๖๓ บาทไกล่เกลี่ยสําเร็จ ๘๓ เรื่อง ทุนทรัพย์ ๕๕,๘๕๕,๘๕๒.๖๓ บาท ไกล่เกลี่ยไม่สําเร็จ ๑ เรื่อง ทุนทรัพย์ ๓,๘๘๖,๘๒๕.๐๐ บาทไม่สามารถไกล่เกลี่ยได้ ๕๖ เรื่อง ทุนทรัพย์ ๘,๒๑๗,๐๘๖.๘๓ บาท ร้อยละความสําเร็จของเรื่องที่เข้าสู่กระบวนการไกล่เกลี่ยคิดเป็น ๙๘.๘๑% สาเหตุที่ไม่สามารถไกล่เกลี่ยได้ เนื่องจากลูกหนี้มีความประสงค์ขอผ่อนชําระเกินกว่าเงื่อนไขที่เจ้าหนี้กําหนดไว้ ทั้งนี้ เจ้าหน้าที่ และเจ้าหนี้จะนําข้อเสนอของลูกหนี้ เสนอต่อผู้มีอํานาจตัดสินใจพิจารณาอีกครั้ง และจะแจ้งลูกหนี้ภายใน ๑๕ วัน นอกจากนี้ มีผู้ขอรับคําปรึกษากฎหมายด้านการบังคับคดีและการขายทอดตลาดทรัพย์ จํานวน ๖ ราย
รัฐบาลไทย-ข่าวทำเนียบรัฐบาล-มาแล้ว! ศูนย์รับคำขออนุญาต เบ็ดเสร็จจุดเดียว
วันพุธที่ 15 สิงหาคม 2561
มาแล้ว! ศูนย์รับคําขออนุญาต เบ็ดเสร็จจุดเดียว
--
"ศูนย์รับคําขออนุญาต" One Stop Service ภาครัฐ เป็นอีกหนึ่งบริการใหม่ล่าสุดที่รัฐบาลให้ความสําคัญอย่างมาก
โดยล่าสุด ครม. ได้อนุมัติให้ตั้งศูนย์รับคําขออนุญาต เพื่อเป็นศูนย์กลางรับคําขออนุญาตจากประชาชนแทนหน่วยงานรัฐ และจัดส่งเรื่องต่อไปยังหน่วยงานต่าง ๆ แบบเบ็ดเสร็จ ณ จุดเดียว ครอบคลุมกฎหมายที่เกี่ยวข้องกับกิจกรรมของประชาชนถึง 76 ฉบับ 44 หน่วยงาน และงานบริการภาครัฐ 375 รายการ
“เร็วกว่า ถูกกว่า และง่ายกว่า” คือ หัวใจสําคัญของศูนย์รับคําขออนุญาต ที่มุ่งขจัดความล่าช้า ความสิ้นเปลือง และทําได้ง่าย โดยประชาชนไม่ต้องลําบากเวลาไปติดต่อราชการ ซึ่งเป็นไปตาม พ.ร.บ.อํานวยความสะดวกในการพิจารณาอนุญาตของทางราชการ พ.ศ. 2558
ถือเป็นการบริการภาครัฐแบบครบวงจรเบ็ดเสร็จที่อาศัยการทํางานแบบบูรณาการ ใช้เทคโนโลยีสารสนเทศที่ทันสมัย ช่วยลดความซ้ําซ้อนในการทํางาน
วันนี้คุณสามารถส่งคําขออนุญาตแบบเบ็ดเสร็จ ณ จุดเดียวได้ที่ช่องทางใดบ้าง?
1. ติดต่อด้วยตนเองได้ที่ ชั้น 1 อาคารสํานักเลขาธิการนายกรัฐมนตรี (สํานักงาน ก.พ. เดิม)
2. ศูนย์ดํารงธรรมจังหวัด
เพื่อยื่นใบคําขออนุญาตตามกฎหมายทั้ง 76 ฉบับ ไม่ว่าจะเป็นพ.ร.บ.ที่ดิน พ.ร.บ.รถยนต์ พ.ร.บ.สิทธิบัตร พ.ร.บ.อาคารชุด พ.ร.บ.สรรพสามิต พ.ร.บ.ศุลกากร ฯลฯ
3. ช่องทางออนไลน์ที่ https://biz.govchannel.go.th/ ซึ่งขณะนี้อยู่ในช่วงทดลองให้บริการจึงเปิดรับคําขอใบอนุญาตเฉพาะ 2 ประเภทธุรกิจใน กทม. ประกอบด้วย ธุรกิจอาหารและเครื่องดื่ม และธุรกิจค้าปลีก รวมทั้งสิ้น 17 ใบอนุญาต
และภายในปี 2561 ประชาชนจะสามารถยื่นคําขอเกี่ยวกับ 2 ธุรกิจดังกล่าวได้ทั่วประเทศ รวมถึงอีก 7 ธุรกิจเพิ่มเติม ได้แก่ ธุรกิจรีสอร์ทขนาดเล็ก สปา ฟิตเนส ก่อสร้างและรับเหมาก่อสร้าง ซ่อมและขายอุปกรณ์อิเล็กทรอนิกส์ สถานพยาบาลสัตว์เลี้ยงขนาดเล็ก ร้านกาแฟและ Co-Working Space
นับเป็นมิติใหม่ของบริการภาครัฐที่จะตอบสนองความต้องการของประชาชนอย่างตรงจุด ยกระดับงานราชการให้ก้าวหน้าสอดคล้องกับนโยบายไทยแลนด์ 4.0
ภาพ/ข่าว : กลุ่มสื่อสารเชิงกลยุทธ์ สํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-รัฐมนตรีประจำสำนักนายกรัฐมนตรีรับมอบเงินช่วยเหลือผู้ประสบภัยน้ำท่วม จากผู้บริหารหนังสือพิมพ์ซิงเสียนเยอะเป้าและตัวแทนสมาคมฯ
วันพฤหัสบดีที่ 19 กันยายน 2562
รัฐมนตรีประจําสํานักนายกรัฐมนตรีรับมอบเงินช่วยเหลือผู้ประสบภัยน้ําท่วม จากผู้บริหารหนังสือพิมพ์ซิงเสียนเยอะเป้าและตัวแทนสมาคมฯ
รัฐมนตรีประจําสํานักนายกรัฐมนตรีรับมอบเงินช่วยเหลือผู้ประสบภัยน้ําท่วม จากผู้บริหารหนังสือพิมพ์ซิงเสียนเยอะเป้าและตัวแทนสมาคมฯ
วันนี้ (19 กันยายน 2562) เวลา 11.30 น. ณ ห้องรับรอง 1 ตึกบัญชาการ 1 ทําเนียบรัฐบาล ผู้บริหารบริษัท ซิงเสียนเยอะเป้า จํากัด (หนังสือพิมพ์ซิงเสียนเยอะเป้า) นําคณะเข้าพบนายเทวัญ ลิปตพัลลภ รัฐมนตรีประจําสํานักนายกรัฐมนตรี เพื่อมอบเงินร่วมบริจาคช่วยเหลือผู้ประสบภัยน้ําท่วมในภาคตะวันออกเฉียงเหนือของประเทศไทย สรุปสาระสําคัญดังนี้
รัฐมนตรีประจําสํานักนายกรัฐมนตรี กล่าวขอบคุณผู้บริหารบริษัท ซิงเสียนเยอะเป้า จํากัด ที่ร่วมบริจาคเงินช่วยเหลือ จํานวน 2,000,000 บาท พร้อมชุดกันน้ํา 5,000 ตัว ให้แก่พี่น้องชาวไทยที่ประสบภัยน้ําท่วมในภาคตะวันออกเฉียงเหนือของไทย ทั้งนี้ เงินบริจาคจํานวนดังกล่าวได้รวบรวมจากสมาชิกสมาคมมิตรภาพเยาวชนฉวนโจวโลก ประเทศไทย สมาคม จิ้นเจียง-ฉวนโจว ประเทศไทย และบริษัท ซิงเสียนเยอะเป้า จํากัด
โอกาสนี้ รัฐมนตรีประจําสํานักนายกรัฐมนตรีกล่าวว่า นายกรัฐมนตรีได้มอบหมายให้ตนมารับมอบเงินและสิ่งของบริจาคแทน เนื่องจากนายกรัฐมนตรีมีภารกิจลงพื้นที่ เพื่อติดตามสถานการณ์และเยี่ยมผู้ประสบภัยน้ําท่วม จังหวัดอุบลราชธานี โดยนายกรัฐมนตรีฝากขอบคุณในน้ําใจของทางสมาคมฯ พร้อมย้ําถึงความสัมพันธ์ที่แน่นแฟ้นระหว่างไทย-จีน ที่เปรียบเสมือนพี่น้องกัน โดยเงินและสิ่งของที่บริจาคจะนําไปช่วยเหลือและบรรเทาความเดือดร้อนให้แก่พี่น้องประชาชนในพื้นที่ที่ประสบอุทกภัย
ผู้บริหารบริษัทฯ ขอบคุณรัฐมนตรีประจําสํานักนายกรัฐมนตรีที่สละเวลามาให้การต้อนรับ พร้อมกล่าวแนะนําสมาคมฯ ซึ่งก่อตั้งในประเทศไทยมายาวนานกว่า 70 ปี โดยทางสมาคมฯ มีการจัดกิจกรรมเพื่อช่วยเหลือผู้ยากไร้ในหลายจังหวัดของประเทศไทยมาโดยตลอด
รัฐบาลไทย-ข่าวทำเนียบรัฐบาล-รองปลัดฯ ภานุวัฒน์ ให้การต้อนรับคณะผู้บริหารสภาวิศวกร
วันพุธที่ 12 กุมภาพันธ์ 2563
รองปลัดฯ ภานุวัฒน์ ให้การต้อนรับคณะผู้บริหารสภาวิศวกร
นายภานุวัฒน์ ตริยางกูรศรี รองปลัดกระทรวงอุตสาหกรรม ให้การต้อนรับ กรรมการสภาวิศวกรและคณะ ณ ห้องประชุมชุณหวัณ ชั้น 3 อาคารสํานักงานปลัดกระทรวงอุตสาหกรรม
วันนี้ (12 กุมภาพันธ์ 2563) เวลา 10.00 น. นายภานุวัฒน์ ตริยางกูรศรี รองปลัดกระทรวงอุตสาหกรรม พร้อมด้วยนายปณตสรรค์ สูจยานนท์ ผู้อํานวยการกองส่งเสริมเทคโนโลยีความปลอดภัยโรงงาน กรมโรงงานอุตสาหกรรม
ให้การต้อนรับ นายประเสริฐ ตปนียางกูร เลขาธิการสภาวิศวกร นายพิศิษฐ์ แสง-ชูโต กรรมการสภาวิศวกรและคณะ ในโอกาสที่สภาวิศวกรเข้าพบเพื่อแนะนําองค์กรและประชาสัมพันธ์เชิญชวนให้วิศวกรขึ้นทะเบียนใบอนุญาตและขอเลื่อนระดับใบอนุญาต รวมถึงการหารือถึงแนวทางความร่วมมือกับกระทรวงอุตสาหกรรมต่อไปในอนาคต ณ ห้องประชุมชุณหวัณ ชั้น 3 อาคารสํานักงานปลัดกระทรวงอุตสาหกรรม
รัฐบาลไทย-ข่าวทำเนียบรัฐบาล-ธพว.ทุ่มหมื่นล้านเติมทุนหนุนเอสเอ็มอีธุรกิจท่องเที่ยวฝ่าวิกฤตโควิด-19 ออก “สินเชื่อรายเล็ก Extra Cash” ดอกเบี้ยต่ำ ไม่ต้องใช้หลักทรัพย์ค้ำประกัน [กระทรวงการคลัง]
วันจันทร์ที่ 27 เมษายน 2563
ธพว.ทุ่มหมื่นล้านเติมทุนหนุนเอสเอ็มอีธุรกิจท่องเที่ยวฝ่าวิกฤตโควิด-19 ออก “สินเชื่อรายเล็ก Extra Cash” ดอกเบี้ยต่ํา ไม่ต้องใช้หลักทรัพย์ค้ําประกัน [กระทรวงการคลัง]
ธพว.เดินหน้าเยียวยาผู้ประกอบการ SME ธุรกิจท่องเที่ยว ก้าวผ่านโควิด-19 ออกผลิตภัณฑ์ “สินเชื่อรายเล็ก Extra Cash” วงเงิน 10,000 ล้านบาท ดอกเบี้ยต่ํา ไม่ต้องใช้หลักทรัพย์ค้ําประกัน เติมสภาพคล่อง ลดผลกระทบ อํานวยความสะดวกแจ้งความประสงค์ยื่นกู้ผ่านออนไลน์
นางสาวนารถนารี รัฐปัตย์ กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า จากสถานการณ์การแพร่ระบาดของเชื้อไวรัสโคโรนา 2019 (โควิด-19) ส่งผลกระทบต่อการดําเนินธุรกิจของผู้ประกอบการเอสเอ็มอีไทยอย่างกว้างขวาง โดยเฉพาะธุรกิจด้านท่องเที่ยวและเกี่ยวเนื่องเป็นกลุ่มที่ได้รับผลกระทบโดยตรง มียอดขายลดลง ธุรกิจเกิดการสะดุด หรือบางรายถึงขั้นธุรกิจหยุดชะงัก ดังนั้น ธพว.ในฐานะสถาบันการเงินเฉพาะกิจของรัฐ ดําเนินตามมติคณะรัฐมนตรี (ครม.) เมื่อวันที่ 24 มีนาคม 2563 ที่เห็นชอบมาตรการดูแลเยียวยาผู้ได้รับผลกระทบ จึงได้ออกโครงการสินเชื่อเพื่อช่วยเหลือผู้ประกอบการรายย่อยที่ได้รับผลกระทบจากการระบาดของไวรัสโคโรนา (โควิด-19) หรือ “สินเชื่อรายเล็ก Extra Cash” วงเงินรวม 10,000 ล้านบาท เพื่อมาช่วยเสริมสภาพคล่อง และแบ่งเบาภาระค่าใช้จ่ายในการประกอบธุรกิจให้แก่เอสเอ็มอีท่องเที่ยวรายเล็กโดยเฉพาะ
สําหรับ สินเชื่อรายเล็ก Extra Cash กําหนดกลุ่มเป้าหมาย คือ ผู้ประกอบการนิติบุคคลที่มีรายได้ไม่เกิน 30 ล้านบาทต่อปี และได้รับผลกระทบจากการระบาดของโควิด-19 ที่ประกอบธุรกิจ ได้แก่ ธุรกิจทัวร์ บริษัทนําเที่ยว ธุรกิจสปา ธุรกิจขนส่งที่เกี่ยวเนื่อง (รถทัวร์ รถบัส รถตู้ รถแท็กซี่ เรือนําเที่ยว รถเช่า) โรงแรม ห้องพัก และร้านอาหาร เปิดโอกาสทั้งลูกค้าเดิมของ ธพว. และลูกค้ารายใหม่ คิดอัตราดอกเบี้ยต่ําพิเศษโดย 2 ปีแรก 3% ต่อปี และปีที่ 3-5 คิดอัตราดอกเบี้ย MLR+1%ต่อปี มีจุดเด่นผ่อนชําระนานสูงสุด 5 ปี วงเงินกู้สูงสุด 3 ล้านบาทต่อราย และที่สําคัญไม่ต้องมีหลักทรัพย์ค้ําประกัน เปิดรับคําขอกู้ตั้งแต่บัดนี้เป็นต้นไปจนถึงวันที่ 30 ธันวาคม 2563 หรือจนกว่าจะหมดวงเงินโครงการ แล้วแต่อย่างหนึ่งอย่างใดจะถึงก่อน
“ธุรกิจการท่องเที่ยวมีความสําคัญต่อเศรษฐกิจไทยมาก เพราะมีผู้ประกอบการรายเล็กเกี่ยวเนื่องอยู่จํานวนมาก รวมถึง ยังเชื่อมโยงกับเศรษฐกิจระดับชุมชนท้องถิ่นด้วย ดังนั้น จึงมีความจําเป็นต้องช่วยเหลือประคับประคองให้ผู้ประกอบการท่องเที่ยวสามารถก้าวผ่านช่วงเวลาที่ยากลําบากนี้ไปได้ โดยธนาคารขอเป็นกําลังใจ และพร้อมยืนเคียงข้างให้ก้าวผ่านสถานการณ์นี้ไปด้วยกัน" นางสาวนารถนารี กล่าว
ทั้งนี้ ธพว. คํานึงถึงสุขภาพความปลอดภัยของลูกค้าและพนักงานเป็นอันดับหนึ่ง ดังนั้น เพื่อลดความเสี่ยงจากการเดินทาง ขอเชิญชวนผู้ประกอบการที่ต้องการใช้บริการสินเชื่อ สามารถแจ้งความประสงค์ยื่นกู้ผ่านทางออนไลน์ ซึ่งมีให้เลือกหลากหลายช่องทาง เช่น ผ่าน LINE Official Account: SME Development Bank , ผ่านระบบ OSR (Online Service Request) โดยสแกน QR Code หรือคลิกที่แบนเนอร์หน้าเว็บไซต์ของ ธพว. (www.smebank.co.th) และผ่านแอปพลิเคชัน “SME D Bank” ดาวน์โหลดได้ทั้งระบบ IOS และ Android เป็นต้น หลังจากเข้าสู่ระบบแล้ว ลูกค้าเพียงกรอกรายละเอียดเบื้องต้น จากนั้น เจ้าหน้าที่สาขาธนาคารจะติดต่อกลับ เพื่อดําเนินการในขั้นตอนต่อไป สอบถามข้อมูลเพิ่มเติมได้ที่ Call Center 1357
รัฐบาลไทย-ข่าวทำเนียบรัฐบาล-"ม.ล.ปนัดดา ดิศกุล" เปิดงาน H.O.M.E บ้านรักษ์โลก สร้างจิตสำนึกแลกเปลี่ยนจัดการศึกษาขั้นพื้นฐานโดยครอบครัว
วันจันทร์ที่ 28 สิงหาคม 2560
"ม.ล.ปนัดดา ดิศกุล" เปิดงาน H.O.M.E บ้านรักษ์โลก สร้างจิตสํานึกแลกเปลี่ยนจัดการศึกษาขั้นพื้นฐานโดยครอบครัว
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานในพิธีเปิดงาน H.O.M.E บ้านรักษ์โลก เมื่อวันศุกร์ที่ 25 สิงหาคม 2560 ณ อาคารพระมิ่งขวัญการศึกษาไทย คณะครุศาสตร์ จุฬาลงกรณ์มหาวิทยาลัย
เพื่อแลกเปลี่ยนเรียนรู้การเผยแพร่การจัดการศึกษาขั้นพื้นฐานโดยครอบครัว และการสร้างจิตสํานึกในการอนุรักษ์ธรรมชาติและสิ่งแวดล้อม โดยมีตัวแทนจากสํานักงานคณะกรรมการการศึกษาขั้นพื้นฐาน สํานักงานเขตพื้นที่การศึกษาประถมศึกษากรุงเทพมหานคร ตัวแทนภาควิชาการศึกษาตลอดชีวิต คณะครุศาสตร์ จุฬาลงกรณ์มหาวิทยาลัย ครอบครัวเครือข่ายบ้านเรียน กลุ่ม ILS (Innovative Learning Space) และประชาชนทั่วไปที่สนใจ เข้าร่วมกิจกรรม
งาน H.O.M.E. บ้านรักษ์โลกเกิดจากความร่วมมือระหว่าง กลุ่ม ILS (Innovative Learning Space) ซึ่งเป็นกลุ่มพ่อแม่และผู้เรียนบ้านเรียน กรุงเทพฯ กับสํานักงานเขตพื้นที่การศึกษาประถมศึกษากรุงเทพมหานคร (สพป.กทม.) และภาควิชาการศึกษาตลอดชีวิต คณะครุศาสตร์ จุฬาลงกรณ์มหาวิทยาลัย เพื่อให้ผู้จัดการศึกษา พ่อแม่ ผู้ปกครอง ผู้เรียน ได้มีโอกาสแลกเปลี่ยนทัศนะ วิธีการ ปัญหาและอุปสรรค ที่เกิดขึ้นในกลุ่มครอบครัวด้วยกัน และระหว่างครอบครัว กับหน่วยงานราชการที่เกี่ยวข้องกับการจัดการศึกษา
รวมทั้งมีการเชิญนักวิชาการ นักศึกษา ผู้บริหารองค์กร และผู้เชี่ยวชาญในวิชาชีพต่าง ๆ มาร่วมเปิดมุมมอง แบ่งปันประสบการณ์ ผ่านกิจกรรมที่หลากหลายทั้งการอภิปรายวิชาการหัวข้อต่าง ๆ ที่น่าสนใจ นิทรรศการแสดงผลงานการเรียนรู้ของเด็กโฮมสคูล การแสดงความสามารถด้านดนตรีบนเวที และ Workshop HOME รักษ์โลก ทําของใช้จากวัสดุรีไซเคิลที่เป็นมิตรกับสิ่งแวดล้อม
โดยกําหนดจัดขึ้นระหว่างวันที่ 25-26 สิงหาคม 2560 ณ อาคารพระมิ่งขวัญการศึกษาไทย ติดกับบริเวณลานไทร คณะครุศาสตร์ จุฬาลงกรณ์มหาวิทยาลัย
ม.ล.ปนัดดา ดิศกุลกล่าวว่าการศึกษาขั้นพื้นฐานโดยครอบครัว หรือโฮมสคูล เป็นหนึ่งในการจัดการศึกษาทางเลือก ตามพระราชบัญญัติการศึกษาแห่งชาติ พ.ศ.2542จนถึงปัจจุบัน โฮมสคูลเป็นแนวทางการจัดการศึกษาที่ยึดผู้เรียนเป็นศูนย์กลางของการเรียนรู้ มุ่งเน้นการพัฒนาผู้เรียนตามศักยภาพที่แตกต่างกัน โดยเริ่มต้นที่ความสนใจของผู้เรียน เป็นการจัดการเรียนรู้ให้ผู้เรียนที่คํานึงถึงข้อจํากัดด้านเวลา ไม่มีการแบ่งภาคการศึกษา แบ่งชั่วโมงเรียนที่ตายตัวแน่นอนยึดแนวคิดที่ว่าการเรียนรู้สามารถเกิดขึ้นได้ทุกเวลา ทุกสถานที่ ไม่จํากัดให้ผู้เรียนอยู่แต่เฉพาะในห้องเรียนสี่เหลี่ยม หรือยึดตําราเรียนเล่มใดเล่มหนึ่ง มีพ่อแม่หรือผู้ปกครองทําหน้าที่ครูผู้สอน
การจัดงาน H.O.M.E บ้านรักษ์โลกในครั้งนี้ จึงเป็นการร่วมกันสร้างนวัตกรรมที่ทําให้เกิดทางเลือกทางการศึกษา ให้โอกาสผู้เรียนได้พัฒนาคุณภาพและศักยภาพของตนเองตามความสนใจและความถนัด เป็นการสร้างพลเมืองที่มีคุณภาพสู่สังคมไทย รองรับนโยบายประเทศไทย 4.0 ซึ่งจากกิจกรรมภายในงานจะเห็นความเชื่อมโยงของการพัฒนาคนกับการแก้ปัญหาและการพัฒนาสิ่งแวดล้อมไปด้วยกัน ซึ่งเป็นการปลูกฝังความมีระเบียบวินัยให้กับเยาวชนต่อไป
บัลลังก์ โรหิตเสถียร: รายงาน
ขอบคุณภาพข่าว:สพฐ.
รัฐบาลไทย-ข่าวทำเนียบรัฐบาล-บริษัท การบินไทย จำกัด (มหาชน) สนับสนุนภาครัฐรับคนไทยจากออสเตรเลีย และนิวซีแลนด์ กลับไทย [กระทรวงคมนาคม]
วันพฤหัสบดีที่ 23 เมษายน 2563
บริษัท การบินไทย จํากัด (มหาชน) สนับสนุนภาครัฐรับคนไทยจากออสเตรเลีย และนิวซีแลนด์ กลับไทย [กระทรวงคมนาคม]
นายจักรกฤศฏิ์ พาราพันธกุล รองประธานกรรมการ คนที่ 2 รักษาการแทนกรรมการผู้อํานวยการใหญ่ บริษัท การบินไทย จํากัด (มหาชน) กระทรวงคมนาคม กล่าวว่า จากสถานการณ์การแพร่ระบาดของโรคติดเชื้อไวรัส COVID-19
ประกอบกับประกาศสํานักงานการบินพลเรือนแห่งประเทศไทยห้ามอากาศยานทําการบินเข้าสู่ประเทศไทยเป็นการชั่วคราว ส่งผลให้มีชาวไทยในต่างประเทศและชาวต่างประเทศในไทยตกค้างเป็นจํานวนมาก เบื้องต้นบริษัท การบินไทย จํากัด (มหาชน) (บกท.) ได้ประสานงานกับกระทรวงการต่างประเทศ สถานเอกอัครราชทูตออสเตรเลีย ประจําประเทศไทย และสถานเอกอัครราชทูตนิวซีแลนด์ ประจําประเทศไทย จัดเที่ยวบินพิเศษเช่าเหมาลําเพื่อไปรับชาวไทยกลับสู่ประเทศไทย รวมถึงช่วยนําชาวออสเตรเลียและนิวซีแลนด์ กลับประเทศ ดังนี้
1. เส้นทาง ไป - กลับ กรุงเทพฯ - ซิดนีย์ เที่ยวไปวันที่ 25 เมษายน 2563 เที่ยวบินที่ ทีจี 475 เที่ยวกลับวันที่ 26 เมษายน 2563 เที่ยวบินที่ ทีจี 476
2. เส้นทาง ไป - กลับ กรุงเทพฯ - โอ๊คแลนด์ เที่ยวไปวันที่ 26 เมษายน 2563 เที่ยวบินที่ ทีจี 491 เที่ยวกลับ วันที่ 27 เมษายน 2563 เที่ยวบินที่ ทีจี 492
ทั้งนี้ ผู้เดินทางที่ประสงค์เดินทางกลับประเทศไทยต้องเป็นบุคคลสัญชาติไทย เมื่อเดินทางถึงประเทศไทยต้องยินยอมเข้ารับการกักตัวในพื้นที่ที่รัฐบาลไทยกําหนดเป็นเวลา 14 วัน (State Quarantine) ตามมาตรการของกระทรวงสาธารณสุข และศูนย์บริหารสถานการณ์ COVID-19 (ศบค.) พร้อมกันนี้ บกท. ได้เน้นย้ําให้ลูกเรือปฏิบัติตามมาตรการความปลอดภัยอย่างเคร่งครัดขณะปฏิบัติหน้าที่บนเที่ยวบิน อาทิ สวมชุดป้องกัน สวมหน้ากากอนามัยและถุงมือ รวมทั้งสังเกตอาการผู้โดยสารระหว่างเที่ยวบิน หลังจากที่เครื่องบินลงจอด บกท. จะทําการฉีดพ่นสเปรย์ฆ่าเชื้อโรคและทําความสะอาดแบบ Deep Cleaning ในอากาศยานลําดังกล่าวต่อไป
ภารกิจนี้เป็นอีกหนึ่งความภาคภูมิใจที่ บกท. ได้มีส่วนร่วมพาคนไทยกลับบ้าน โดยได้รับการประสานความร่วมมือเป็นอย่างดีจากกระทรวงการต่างประเทศ สถานเอกอัครราชทูตออสเตรเลีย ประจําประเทศไทย สถานเอกอัครราชทูตนิวซีแลนด์ ประจําประเทศไทย สถานเอกอัครราชทูต ณ กรุงแคนเบอร์รา สถานกงสุลใหญ่ ณ นครซิดนีย์ ประเทศออสเตรเลีย และสถานเอกอัครราชทูต ณ กรุงเวลลิงตัน ประเทศนิวซีแลนด์ นอกจากนี้ ในช่วงที่หยุดทําการบินชั่วคราว บกท. คงให้บริการเที่ยวบินขนส่งสินค้าเพื่อส่งเสริมการส่งออกและนําเข้าตามนโยบายของภาครัฐ ซึ่งนอกจากสร้างรายได้ให้แก่ บกท. แล้ว ยังเป็นการสนับสนุนการขนส่งผลิตผลทางการเกษตรเพื่อช่วยเหลือเกษตรกรไทยอีกด้วย
รัฐบาลไทย-ข่าวทำเนียบรัฐบาล-นายกรัฐมนตรียอมรับเห็นใจและเข้าใจลูกจ้างชั่วคราวกระทรวงสาธารณสุข มอบหมายรัฐมนตรีสาธารณสุข  หามาตรการปรับขึ้นค่าจ้างลูกจ้างชั่วคราว
วันอังคารที่ 22 พฤษภาคม 2561
นายกรัฐมนตรียอมรับเห็นใจและเข้าใจลูกจ้างชั่วคราวกระทรวงสาธารณสุข มอบหมายรัฐมนตรีสาธารณสุข  หามาตรการปรับขึ้นค่าจ้างลูกจ้างชั่วคราว
นายกรัฐมนตรียอมรับเห็นใจและเข้าใจลูกจ้างชั่วคราวกระทรวงสาธารณสุข มอบหมายรัฐมนตรีสาธารณสุข  หามาตรการปรับขึ้นค่าจ้างลูกจ้างชั่วคราว
วันนี้ (22 พฤษภาคม 2561) เวลา 13.50 น. ณ บริเวณห้องโถง ตึกบัญชาการ ทําเนียบรัฐบาล พลเอก ประยุทธ์ จันทร์โอชา นายกรัฐมนตรีกล่าวภายหลังการประชุมคณะรัฐมนตรีถึงกรณีที่สมาพันธ์สมาคมลูกจ้างของรัฐแห่งประเทศไทย (สสลท.) เรียกร้องให้ปรับขึ้นค่าจ้างของลูกจ้างชั่วคราวกระทรวงสาธารณสุขของโรงพยาบาลทั่วประเทศ 88 แห่ง ว่า ได้มอบหมายสั่งการให้กระทรวงสาธารณสุขดูแลเรื่องนี้ ซึ่งรัฐมนตรีว่าการกระทรวงสาธารณสุข ได้รับไปดําเนินการ โดยจะต้องหามาตรการที่เหมาะสม ในเมื่อมีการปรับโครงสร้างหลายอย่าง อาทิ การบรรจุข้าราชการทดแทนผู้เกษียณอายุราชการ การปรับอัตรากําลังพนักงานและลูกจ้างของกระทรวงสาธารณสุข โดยกระทรวงสาธารณสุขจะต้องดูว่ามีกฎระเบียบที่เกี่ยวข้องเป็นอย่างไร จําเป็นต้องแก้ไขหรือไม่ ขณะเดียวกันเป็นเรื่องของการคุ้มครองแรงงานด้วย ซึ่งตัวเองรู้สึกเห็นใจ และเข้าใจ แต่จะต้องพิจารณาว่าจะตัดสินใจเรื่องงบประมาณอย่างไร
----------------------------------------------
รัฐบาลไทย-ข่าวทำเนียบรัฐบาล-กสร. ปล่อยกู้ดอกเบี้ยต่ำให้นายจ้างปรับปรุงความปลอดภัยฯ
วันศุกร์ที่ 14 กันยายน 2561
กสร. ปล่อยกู้ดอกเบี้ยต่ําให้นายจ้างปรับปรุงความปลอดภัยฯ
กรมสวัสดิการและคุ้มครองแรงงาน ส่งเสริมนายจ้างพัฒนาสภาพการทํางานตามมาตรฐานความปลอดภัย ป้องกันอุบัติเหตุและโรคอันเนื่องจากการทํางาน พร้อมปล่อยกู้ดอกเบี้ยต่ําผ่านกองทุนความปลอดภัยฯ ช่วยนายจ้างแก้ไขสภาพการทํางาน
นายทศพล กฤตวงศ์วิมาน รองอธิบดีกรมสวัสดิการและคุ้มครองแรงงาน (กสร.) เปิดเผยว่า การขับเคลื่อนนโยบาย Safety Thailand เป็นหนึ่งในนโยบายเร่งด่วนของพลตํารวจเอก อดุลย์ แสงสิงแก้ว รัฐมนตรีว่าการกระทรวงแรงงาน โดยมีเป้าหมายเพื่อให้แรงงานไทยมีความปลอดภัยและสุขภาพอนามัยดี กสร.ได้ดําเนินการตามนโยบายดังกล่าวทั้งในการสร้างการรับรู้และกํากับดูแลให้นายจ้างปฏิบัติตามกฎหมายความปลอดภัย ปรับปรุงสภาพการทํางานและเครื่องจักรอุปกรณ์ให้มีความปลอดภัยตามที่กฎหมายกําหนด รวมทั้งส่งเสริมให้นายจ้างพัฒนาและยกระดับมาตรฐานความปลอดภัยเพื่อให้ลูกจ้างมีคุณภาพชีวิตที่ด้วย สําหรับสถานประกอบกิจการต้องการปรับปรุงแก้ไขสภาพการทํางานให้มีความปลอดภัยแต่ขาดเงินทุนหมุนเวียน กสร.มีกองทุนความปลอดภัย อาชีวอนามัย และสภาพแวดล้อมในการทํางาน ซึ่งจัดตั้งขึ้น ตามพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 เพื่อเป็น แหล่งเงินทุนพร้อมให้นายจ้าง สถานประกอบกิจการ รายละไม่เกิน 2 ล้านบาท เสียดอกเบี้ยร้อยละ 2 ต่อปี มีระยะเวลาการชําระคืนเงินกู้ 5 ปี และปลอดการชําระคืนเงินต้น 1 ปี
นายทศพล กล่าวเพิ่มเติมว่า ปัจจุบันมีสถานประกอบกิจการกู้เงินจากกองทุนฯไปแล้ว 40 ราย เป็นเงิน 19 ล้านบาท ทั้งนี้ กสร.มียอดเงินสะสมในกองทุนสําหรับปล่อยกู้ทั้งหมด 295 ล้านบาทนายจ้าง เจ้าของสถานประกอบกิจการที่สนใจสอบถามได้ที่กองความปลอดภัยแรงงาน โทรศัพท์ 0 2448 8338 ต่อ 833 เว็บไซต์ http://oshfund.labour.go.th หรือที่หน่วยงานในสังกัดกรมสวัสดิการและคุ้มครองแรงงาน ทั่วประเทศ